“เบสท์ริน” ซวย! กรมศุลฯสงสัยเมล์ NGV ออกอุบายนำเข้าจากมาเลฯ
“เบสท์ริน” ซวย! กรมศุลฯสงสัยเมล์ NGV ออกอุบายนำเข้าจากมาเลฯ
6 ธ.ค. 2559

นายชัยยุทธ คำคุณ รองอธิบดีกรมศุลกากร ในฐานะโฆษกกรมศุลกากร เปิดแถลงข่าวกรณีกรมศุลกากรไม่ยอมปล่อยรถโดยสารที่ใช้เชื้อเพลิงธรรมชาติ (NGV) ที่มีการนำเข้ามาที่ท่าเรือแหลมฉบัง จำนวน 100 คัน ว่า จากการตรวจสอบข้อเท็จจริงของกรมศุลกากรพบว่าการนำเข้ารถเมล์ NGV ดังกล่าว ไม่ได้เป็นไปตามข้อตกลงสนธิสัญญาเขตการค้าเสรีกลุ่มประเทศสมาชิกอาเซียน (From D) แต่เป็นการนำเข้ารถสำเร็จรูปจากประเทศจีน ผ่านประเทศมาเลเซีย และเข้าสู่ประเทศไทย จึงต้องการมีตรวจสอบข้อเท็จจริงให้ถูกต้อง
กรณีดังกล่าวทางบริษัท ซุปเปอร์ซาร่า จำกัด ซึ่งเป็นบริษัทฯ ผู้นำเข้ารถ ได้แจ้งนำเข้ารถเมล์ NGV ทั้งหมด 2 รอบ โดยรอบแรกนำเข้า 1 คันโดยสำแดงถิ่นกำเนิดจากประเทศมาเลเซีย เพื่อขอยกเว้นอากรตามข้อตกลง From D แต่ศุลกากรตรวจสอบพบว่าหมายเลขตู้คอนเทนเนอร์ที่นำรถดังกล่าวเข้ามานั้น เป็นหมายเลขตู้เดียวกันกับที่ออกจากประเทศจีน โดยสำแดงเป็นรถ NGV สำเร็จรูป ยี่ห้อ โมเดล ตรงกันอย่างชัดเจน และส่งออกจากจีนเมื่อวันที่ 28 ต.ค. เข้ามาเลเซีย วันที่ 9 พ.ย.และออกวันที่ 23 พ.ย. โดยถึงไทยวันที่ 30 พ.ย. 2559 เป็นช่วงเวลาที่ไล่เลี่ยต่อเนื่องกัน 
และรอบที่ 2 สำแดงนำเข้า 99 คันในลักษณะเดียวกัน โดยขนส่งผ่านทางเรือ ออกจากจีนวันที่ 13 พ.ย. เข้ามาเลเซียวันที่ 19 พ.ย. ออกวันที่ 26 พ.ย. และเข้าไทยวันที่ 1 ธ.ค.ที่ผ่านมา
“จากนี้กรมฯ จะเร่งตรวจสอบข้อเท็จจริงโดยเร็ว และประสานความร่วมมือไปยังศุลกากรมาเลเซีย เกี่ยวกับการผลิตและการออก Form D และประเทศจีน ซึ่งอาจจะต้องขอไปดูโรงงานผลิตด้วย” นายชัยยุทธ กล่าว
ทั้งนี้ หากตรวจสอบพบว่าการนำเข้าไม่ถูกต้อง แม้จะบริษัท เบสท์ริน กรุ๊ป จำกัด ซึ่งเป็นบริษัทที่ชนะการประมูลจัดซื้อรถเมล์ NGV กับองค์การขนส่งมวลชนกรุงเทพ (ขสมก.) ได้ยื่นใบขนและชำระภาษีมูลค่าเพิ่ม 7% เรียบร้อยแล้ว จะถือว่าบริษัทเบสทริน ฉ้อฉล สำแดงภาษีเป็นเท็จทันที มีความผิดในการเลี่ยงภาษีอากร และจะต้องจ่ายภาษีนำเข้า 40% ของมูลค่ารถยนต์ NGV  รวมค่าปรับ 4 เท่าของมูลค่าภาษี
แต่หากกรณีนี้ไม่ผิด และเอกชนต้องการฟ้องกรมศุลกากร ก็เป็นสิทธิที่ทำได้ ซึ่งกรมฯ ยืนยันว่าเป็นการทำตามหน้าที่ ดูแลการเสียภาษีให้มีความถูกต้อง ไม่ได้ทำเฉพาะการอำนวยความสะดวกให้กับผู้ประกอบการเท่านั้น
นายชัยยุทธ กล่าวว่า แม้บริษัท ซุปเปอร์ซาร่า จำกัด และบริษัท เบสท์ริน กรุ๊ป จำกัด จะไม่ได้อยู่ในรายชื่อบริษัทที่มีความเสี่ยงในการตรวจสอบ แต่ก็มีข้อมูลที่กรมศุลกากรต้องตั้งข้อสังเกต ทั้งนี้ หากเอกชนต้องการจะนำรถออกจากท่าเรือแหลมฉบัง ก็ต้องนำแบงก์การันตี มูลค่า 40% ของมูลค่ารวมค่าปรับ 4 เท่า มาชำระให้กับกรมศุลกากรก่อน ส่วนจะมีการใช้มาตรา 44 เพื่อให้นำรถออกไปหรือไม่ ขึ้นอยู่กับดุลยพินิจของ พล.อ.ประยุทธ์ จันทร์โอชา นายกรัฐมนตรี 
ทั้งนี้ มีการคาดการณ์ว่า การที่ “เบสท์ริน” อ้างว่า รถเมล์ NGV ดังกล่าวถูกนำเข้ามาจากประเทศมาเลเซีย มีความเป็นไปได้ว่าต้องการใช้ประโยชน์จากข้อตกลง afta ซึ่งเอื้อประโยชน์ทางภาษี 
อนึ่ง afta ย่อมาจาก ASEAN Free Trade Area หมายถึง เขตการค้าเสรีอาเซียน ซึ่งกลุ่มประเทศสมาชิกอาเซียนทั้ง 10 ประเทศ คือ กัมพูชา ไทย บรูไน พม่า ฟิลิปปินส์ มาเลเซีย ลาว เวียดนาม สิงคโปร์ และอินโดนีเซีย จะร่วมมือกันเพื่อส่งเสริมให้การค้าขายระหว่างกันในอาเซียนเป็นไปอย่างเสรีและดำเนินการลดอัตราภาษีศุลกากรระหว่างกันลงเหลือร้อยละ 0-5 รวมทั้งยกเลิกมาตรการที่มิใช่ภาษีเมื่อมีการได้รับสิทธิประโยชน์ด้านภาษีระหว่างกัน 